**Mark. 11:1-11**

**“Hosanna! Loof Hom!”**

*Andries Burger, GK Pinetown, 05 Januarie 2020*

*Sing: Ps. 118:2, 12(T); Ps. 29:1-5 (C); Lied 292:1; Dit borrel in my!; Lied 547:1, 3; Sb. 1-2:1, 2, 3*

<< Lees Mark. 11:1-11, en ook Luk. 19:39-44>>

Van die begin van die geskiedenis het gelowiges na sy koms uitgesien –

God het mos vir beloof dat daar een van Eva se saad sal kom wat die slang se kop sal vermorsel, wat die duiwel sal oorwin.

Die gelowiges in Abraham se nageslag het netso op die vervulling van God se verbondsbelofte gewag – die een uit die saad van Abraham wat vir al die nasies tot seën sou wees.

Moses het geprofeteer van die groot Profeet wat sou kom, aan Dawid het God belowe dat een van sy nageslag sal kom wat vir ewig sal heers.

Toe alles in rampspoed verval en die Here die volk in ballingskap verwerp, toe stuur God sy profeet Jesaja met die versekering dat die Messias verseker sal kom, ŉ Seun, ŉ Wonderbare Raadsman, ŉ Vredevors.

 Nog jare se wag...

 En dan – uiteindelik is Hy hier! Die Messias, die Seun van Dawid!

Dit moet tog Hy wees – het Hy nie duidelik sy mag en gesag bewys nie?

Sonder moeite maak Hy al wat sieke is gesond, bose geeste gee pad voor Hom, die wind en die golwe gehoorsaam Hom, selfs die dood is vir Hom niks nie...

 Hy is hier, en saam met Hom die verlossing waarna hulle so lank smag...

Die gejuig, die eerbetoon is spontaan, die verwagting van die bevryding wat Hy bring is sonder perke.

 *“Hosanna!”* roep hulle uit, *“Loof Hom wat in die Naam van die Here kom.”*

 Dit is die woorde van Ps. 118:25,26 (wat ons ook vroeër gesing het).

Die 1983 Bybel vertaal “Hosanna” met “Prys Hom” en dit is reg so. Dit is wat die woord vandag vir ons beteken vanuit die Grieks.

Maar vir daardie Jode wat Aramees en Hebreeus geken het, het dit “Red tog” of “Red nou” beteken.

Soos Ps. 118 dan wel ook vertaal is en hoe ons dit gesing het –

 *25Red tog, Here, gee tog voorspoed, Here!”*

Daar is geen rede om die skare se opregtheid in twyfel te trek nie.

Baie van hulle het sy wonders eerstehands beleef, hulle was daar.

Sommer daar naby het Hy vir Lazarus uit die dood opgewek en baie het saam gekom vir die jaarlikse viering van die Pasga, ook uit die verre Galilea waar Hy al drie jaar gelede begin het met sy bediening.

Vroeër in sy bediening het hulle gewonder, nou is hulle oortuig –

 Hy is die Seun van Dawid wat gekom het om die koninkryk te herstel.

Hulle erken sy koningskap en gooi hulle klere voor Hom neer as simbool dat hulle sy onderdane is, palmtakke as simbool van oorwinning. (2 Kon. 9:12.13)

 *“Red tog Here! Loof Hom wat in die Naam van die Here kom!”*

Vir die eerste keer erken Jesus dit ook in die openbaar.

Voorheen het hy verskeie kere vir mense gesê dat hulle nie vir ander moet sê wie Hy regtig is nie.

Want dit was nog nie die tyd vir die openlike konfrontasie met Fariseërs en die Sanhedrin nie. Nou is die tyd ryp daarvoor...

Hy het nog altyd oral gestap soos almal in sy tyd, maar nie nou nie. Hy stap nie die stad in soos ŉ pelgrim nie, Hy ry op ŉ jong donkie.

Openlik vervul Jesus die profesie van Sagaria 9:9, *“9Jubel, Sion! Juig, Jerusalem! Jou koning sal na jou toe kom. Hy is regverdig en hy is 'n oorwinnaar, hy is nederig en hy ry op 'n donkie, op die hingsvul van 'n donkie.”*

Hy kom nie met geweld en oordeel op ŉ stryd perd nie, Hy kom nederig op ŉ donkie om vrede en verlossing in liefde te bewerk...

Daar is ŉ ander baie belangrike simboliek – dat Hy juis op die Maandag voor Vrydag se Paasfees in Jerusalem aankom.

Op daardie 10de dag van die 2de maand moes die volk elkeen ŉ paaslam kies en dan oppas tot op die 14de, die Vrydag wanneer die lam geslag moet word vir die Pasga (Ex. 12:3-6).

Terwyl die skare Hom toejuig vir die verlossing wat hulle verwag het,

kies God Hom as die Paaslam wat verlossing moet bewerk vir veral vir die ewige lewe.

 Maandag gekies – Vrydag geslag...

 Maandag is dit, *“Hosanna Loof Hom*”, maar Vrydag is dit *“Kruisig Hom!”*

Die Fariseërs wil hê Hy moet die skare stilmaak, maar die tyd vir praatjies is verby.

*“As hulle stilbly sal dit klippe dit uitroep”* antwoord Jesus.

Hy is die Seun van Dawid, Hy is die Ewige Koning, die Messias en nou is dit openlik en helder duidelik.

Terwyl die skare juig en jubel huil Jesus so vertel Lukas.

Hy sien die verwoesting wat op hierdie stad wat God gekies het gaan losbars omdat hulle Hom gaan verwerp en kruisig. Hulle harte is steeds ni op God gefokus nie maar op hulle self...

As hulle tog maar geweet het wat nodig is vir verlossing – om Hom te aanvaar vir wie Hy is, om na Hom te luister. Om te bekeer van hulle selfsug en eie regegtigheid.

Hy weet dat terwyl hulle nou so opgewonde is oor Hom, gaan hulle binne vier dae heeltemal omdraai en briesend skreeu dat Hy gekruisig moet word.

Hy weet dat hulle Hom nie verheerlik omdat Hy die Seun van God is nie, omdat Hy die Messias, die vervulling van al die profesieë is nie...

Hy weet dat die vir hulle nie oor Hom gaan nie, maar oor wat hulle verwag Hy vir hulle moet doen.

 Dat dit eintlik maar oor hulle self gaan...

“Wie is hierdie man?” het hulle gevra (Mat. 21:10). En dit is ook die vraag vir my en jou ook vandag?

 Wie is Jesus vir jou?

Nie dat jou opinie bepaal wie Hy is nie, maar eerder of jy Hom erken vir wie Hy regtig is?

Of dalk hou jy vas aan jou verwagting van wie jy dink Hy is of wat jy dink Hy moet doen vir jou?

Is Hy jou Koning?

Aanvaar jy dat Hy die reg het om enigiets in jou lewe te laat gebeur – die slegte netsoos die goeie – en dat dit jou voorreg is om in elke omstandigheid sy verteenwoordiger te wees in liefde?

(Of verloor jy jou entoesiasme vir Hom wanneer Hy jou nie met die goeie oorlaai nie?)

Aanvaar jy sy gesag sodat jy jouself en alles wat jy het en van hou, alles wat jy begeer, opoffer en minag ter wille van Hom en sy eer ?

 (Of behou jy stukkies van jou lewe waar jyself besluit wat en wat nie?)

Die gevaar is groot dat jy aan Hom glo vir die voordeel wat jy dink jy by Hom sal kry.

Baie gelowiges sal dit nie so sê nie, maar hulle entoesiasme en toewyding in geloof gaan minder oor Jesus en God as die voordeel wat hulle daaruit verwag.

Dit mag sekerlik wees dat die besef van ons nood ons na Jesus laat gryp,

en dit is inderdaad so dat elkeen wat glo die allerwonderlikste erfenis ontvang

van vrede in hierdie lewe en die wonder van ŉ heerlike ewige lewe in die koninkryk van God.

Maar as ons Hom eer vir die voordeel wat Hy bring – dan eer ons onsself!

Nee, Prys Hom, Loof Hom omdat Hy die ewige, genadige God is.

Loof Hom vir wie Hy is, nie vir wat Hy vir jou kan doen nie.

Prys Hom ook wanneer Hy jou in hierdie lewe met die een ramp na die ander laat tref.

 Loof Hom omdat Hy is wie Hy is.

Moenie soos Jerusalem God loof vir wat Hy vir jou kan doen nie.

Nee, verklaar saam met die profeet Habakuk 3:17-18, *“17Al sou die vyeboom nie bot nie en daar geen druiwe aan die wingerde wees nie, al sou die olyfoes misluk en die lande geen oes lewer nie, al sou daar geen kleinvee in die kampe meer wees nie en die beeskrale sonder beeste wees, 18nogtans sal ek in die Here jubel, sal ek juig in God, my Redder.”*

* Jesus Christus is die Seun van God;
* Hy is die Een wat die slang se kop vermorsel het;
* Hy is die saad van Abraham deur wie al die nasies geseën word;
* Hy is die Profeet wat sou kom, die Seun van die Mens;
* Hy is die wonderbare Raadsman, magtige God, ewige Vader, Vredevors,
* Hy is die Alfa en die Omega, Hy wat is en wat was en wat kom, die Almagtige.
* Dit is Hy wat weer sal kom om te oordeel, Hy is die Ruiter op ’n wit perd, die Getroue, die Betroubare.
* In die Naam van Jesus Christus sal elkeen in die hemel en op die aarde en onder die aarde die knie buig en elke tong sal erken: “Jesus Chrsitus is Here!”

Gebruik elke geleentheid, laat jou hele lewe – elke gedagte word en daad dit uitroep:

 *“Hosanna, Red nou Here!*

 *Loof Hom wat in die Naam van die Here kom!*

 *Prys Hom in die hoogste hemel!”*

In benoudheid, in gevaar, in siekte en lyding – Hosanna! Red nou Here! Loof Hom!

 In voorspoed en vreugde – Hosanna, Loof Hom!

 Wanneer jy moeilike besluite moet neem – Hosaana! Loof Hom!

By die huis, saam vriende, langs en op die sportveld, by die skool en die werk, op die pad en saam met die gemeente – Hosanna! Loof Hom!

Alles gaan oor Hom en sy eer en sy heerlikheid!

 Hosanna! Loof Hom! Prys Hom tot in die hoogste hemel!

Amen